Document ID: 32006R1483

A BIZOTTSÁG 1483/2006/EK RENDELETE
(2006. október 6.)
a tagállamok intervenciós hivatalainak birtokában lévő gabonának a közösségi piacon történő viszonteladására vonatkozó folyamatos pályázati felhívás megnyitásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gabonafélék piacának közös szervezéséről szóló, 2003. szeptember 29-i 1784/2003/EK tanácsi rendeletre (1) és különösen annak 6. cikkére és 24. cikke második albekezdésére,
mivel:
(1)
Az intervenciós hivatalok birtokában lévő gabonafélék értékesítési eljárásának és feltételeinek megállapításáról szóló, 1993. július 28-i 2131/93/EGK bizottsági rendelet (2) előírja, hogy az intervenciós hivatal birtokában lévő gabonaféléket pályázati eljárás útján kell értékesíteni, a piac megzavarásának elkerülését biztosító árfeltételek mellett.
(2)
A tagállamok kukoricából, közönséges búzából, árpából és rozsból intervenciós készletekkel rendelkeznek. A piaci keresletnek való megfelelés céljából helyénvaló rendelkezésre bocsátani a belső piacon a tagállamok birtokában lévő gabonafélék e készleteit. Ezért folyamatos pályázati felhívásokat kell megnyitni a tagállamok intervenciós hivatalai birtokában lévő gabonafélék közösségi piacon történő viszonteladására. Ezek mindegyikét önálló pályázati felhívásnak kell tekinteni.
(3)
A megkövetelt teljesítési biztosíték tekintetében a 2131/93/EGK rendeletben megállapított feltételektől való eltéréseket kell előírni. A biztosítékot megfelelő szinten kell megállapítani.
(4)
A közösségi piac helyzetének figyelembevétele érdekében helyénvaló a pályázati eljárást a Bizottság irányítása alá vonni. Ezenkívül rendelkezni kell a minimális eladási árat kínáló ajánlatok együtthatókkal történő súlyozásáról is.
(5)
A rendszer hatékony kezelése érdekében a Bizottság által kért információkat elektronikus úton kell megküldeni. Fontos többek között, hogy az intervenciós hivatal által a Bizottság részére készített tájékoztatásból az ajánlattevők neve nem derülhet ki.
(6)
Az e rendeletben foglalt intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
A tagállamok I. mellékletben szereplő intervenciós hivatalai a Közösség belső piacán folyamatos pályázati felhívások útján eladásra kínálják a birtokukban lévő gabonaféléket. A pályázati felhívások hatálya alá tartozó különböző gabonafélék legnagyobb mennyisége az I. mellékletben szerepel.
2. cikk
Az első cikkben említett értékesítések a 2131/93/EGK rendeletben meghatározott feltételek szerint történnek. Az említett rendelet 13. cikkének (4) bekezdése második albekezdésétől eltérve azonban a teljesítési biztosíték tonnánként 10 euro.
3. cikk
(1) Az első részleges pályázati felhívásra tett ajánlatok benyújtásának határideje (brüsszeli idő szerint) 2006. október 11-én 13 órakor jár le.
Az ezután következő részleges pályázati felhívásokra tett ajánlatok benyújtásának határideje szerdánként 13 órakor jár le (brüsszeli idő szerint), kivéve 2006. november 1-jén, 2006. december 27-én, 2007. április 4-én és 2007. május 16-án, mivel ezeken a heteken nincs pályázati eljárás.
Az utolsó részleges pályázati felhívásra benyújtott ajánlatok benyújtási határideje 2007. június 27., 13 óra (brüsszeli idő szerint).
(2) Az ajánlatokat az érintett intervenciós hivatalokhoz kell benyújtani, amelyek adatai az I. mellékletben szerepelnek.
4. cikk
A beérkezett ajánlatokról a 3. cikk (1) bekezdésében meghatározott benyújtási határidő után négy órán belül minden érintett intervenciós hivatal tájékoztatja a Bizottságot. Amennyiben nem nyújtottak be ajánlatokat, a tagállam ezt a fent említett határidőn belül közli a Bizottsággal. Amennyiben a tagállam a megadott határidőn belül nem küld tájékoztatást a Bizottságnak, a Bizottság úgy tekinti, hogy az adott tagállamban nem nyújtottak be ajánlatokat.
Az első albekezdésben említett tájékoztatást elektronikus úton kell eljuttatni, a II. mellékletben szereplő mintának megfelelően. Minden gabonaféle tekintetében külön formanyomtatványt kell eljuttatni a Bizottsághoz valamennyi megnyitott pályázati felhívás esetében. Az ajánlattevők adatai nem derülhetnek ki a tájékoztatásból.
5. cikk
(1) Az 1784/2003/EK rendelet 25. cikkének (2) bekezdésében említett eljárással összhangban a Bizottság minden gabonaféle esetében meghatározza a minimális eladási árat, vagy úgy dönt, hogy a beérkezett ajánlatokról nem intézkedik.
(2) Abban az esetben, ha a minimális eladási ár (1) bekezdés szerinti rögzítése egy tagállamban a rendelkezésre álló maximális mennyiség túllépését vonná maga után, az említett rögzítés mellett a minimális áron ajánlott mennyiségekre odaítélési együtthatót is meg lehet határozni úgy, hogy az biztosítsa a tagállamban rendelkezésre álló maximális mennyiség tiszteletben tartását.
6. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. október 6-án.

Labels: 3
17
18